David Goffin a lansat acuze incredibile la Roland Garros. Belgianul l-a învins, marţi, în cinci seturi pe francezul Giovanni Mpetshi Perricard, în primul tur la Openul franceu, meci la finalul căruia s-a declarat revoltat de felul în care s-a comportat publicul, relatează Le Figaro.
„Este prea mult. Devine fotbal, iar în curând vor fi fumigene, huligani şi bătăi în tribune. Devine ridicol. Este clar că s-a mers prea departe, este total lipsit de respect.
David Goffin, acuze incredibile la Roland Garros
Unii oameni sunt acolo mai mult pentru a provoca probleme decât pentru a crea o atmosferă bună. Astăzi, cineva m-a scuipat cu gumă de mestecat. Devine complicat. De aceea am vrut să-mi păstrez calmul. Dacă încep să mă enervez din cauza asta, m-ar putea destabiliza”, a spus Goffin.
Publicul l-a încurajat mult pe francez şi i-a dat bătăi de cap belgianului, precizează Le Figaro. Fiecare dintre greşelile sale a fost aplaudată în ultimul set. Foarte enervat, fostul număr 7 mondial, acum numărul 115 mondial, şi-a permis să tachineze publicul, arătându-şi urechea cu un zâmbet larg, la finalul meciului.
David Goffin îl va întâlni pe Alexander Zverev în turul 2 de la Roland Garros
Goffin îl va întâlni pe germanul Alexander Zverev în turul 2 de la Roland Garros. Zverev l-a învins în primul tur pe Rafael Nadal, în trei seturi.
Novak Djokovic, care s-a calificat şi el în turul 2, a urmărit din tribune partida dintre Nadal şi Zverev.
„Este o mare plăcere să revin aici după 12 luni. Este un loc foarte special în cariera mea. A fost un meci bun. Serviciul lui a fost uimitor, eu sunt mulțumit de cum am returnat.
M-am simțit bine, poate cel mai bine din tot anul. Am fost concentrat tot timpul, tie-break-ul a fost un adevărat decisiv. Nu vreau să fiu prea fericit cu victoria mea, dar merg în direcția bună. Victoriile în turneele de Grand Slam sunt cele pentru care mă ridic din pat dimineața. Anul trecut a fost o mare provocare să câștig titlul…
Baena (n.r. următorul său adversar) este un specialist pe zgură. Sunt conștient că trebuie să merit victoria pentru a o obține”, a declarat Novak Djokovic după meciul câştigat cu francezul Pierre-Hugues Herbert, potrivit eurosport.ro.
Novak Djokovic, declaraţie fabuloasă despre Rafael Nadal, după înfrângerea spaniolului cu Zverev: „A arătat ca un tânăr de 25 de ani”
Novak Djokovic a fost în tribune la meciul lui Nadal cu Zverev. Spaniolul a fost învins în 3 seturi, dar sârbul a fost impresionat de evoluţia „Matadorului”.
„A arătat ca un tânăr de 25 de ani ieri, mult mai bine decât la Roma și Barcelona. În setul al doilea și al treilea a fost aproape de Zverev.
A fost grozav să-l văd din nou pe viu. Swiatek și Alcaraz au fost acolo cu mine. A fost o atmosferă nebună. Am vrut cu toții să vedem un moment unic și de neuitat, care ar fi putut fi ultimul pentru el. Nu a părut să fi fost, însă, ultimul.
Îl felicit pentru cariera lui incredibilă. Am un mare respect pentru el, pentru tot ce a făcut în sportul nostru, mai ales aici la Roland Garros. Ceea ce a reușit pe această suprafață va rămâne în istoria sportului”, a spus Novak Djokovic despre marele său rival, Rafael Nadal.